In nomine sancte et individue trinitatis, Karolus gratia Dei rex. Si petitionibus servorum Dei benignum assensum prebemus, regie celsitudini operam damus, ac pro hoc in futuro mercedem a perpetuo judice expectamus. Proinde notum esse volumus omnibus sancte Dei ecclesie fidelibus et nostris presentibus atque futuris, quia monachi S. Germani Autisiodorensis monasterii humiliter petierunt ut commutationes sibi opportunas autoritatis nostre precepto confirmare dignaremur, ne videlicet in posterum ullam inquietudinem per hoc perpeti compellantur. Siquidem sicut in commutationibus eorum insertum habetur, acceperunt Riconorum villam XVI mansos habentem a Conrado comite propinquo nostro, in pago Autisiodorense, de fisco quod ei per preceptum nostrum ad proprium donavimus, et ipse conjugi sue Valdrade in dotalitium concessit. Pro hoc ipsi donaverunt Modolaium villam quod nos eis per nostre autoritatis preceptum in eorum stipendium condonavimus. Necnon et in Acliniaco villa mansos tres cum duobus molendinis et piscatione ad integrum, a Lothario carissimo filio nostro atque ejusdem loci abbate acceperunt, et super Belticam mansum unum, et in Sidiliaco mansum unum, pro quibus ipsi dederunt in Corbeliis mansum unum et in Aliento mansum unum, et in Villanova mansum unum et dimidium, et in Abundiaco mansum unum, et in Baudiliaco mansum unum. Quorum suggestioni clementer annuentes, precipientes jubemus et jubendo confirmamus ut iste commutationes perpetualiter sicut nunc geste sunt ita permaneant, quatenus a nemine successorum nostrorum violari aut inquietari ullo modo valeant. Ut autem hec precellentie nostre confirmatio meliorem semper in Dei nomine optineat firmitatem, manu nostra eam subter firmavimus, et de anulo nostro eam sigillari fecimus. Datum IV nonas decembris, indictione XII, anno XXIV regnante Karolo gloriosissimo rege. Actum Autisiodori in Dei, nomine feliciter. Amen.